b'\n_START_ARTICLE_\nMarnos sl\xc4\x97nis\n_START_PARAGRAPH_\nMarnos sl\xc4\x97nis (94) (pranc. Val - de-Marne)\xc2\xa0\xe2\x80\x93 Pranc\xc5\xabzijos departamentas \xc5\xa1alies centro \xc5\xa1iaur\xc4\x97je, Il de Franso regione, pavadintas pagal to paties pavadinimo up\xc4\x99. Administracinis centras\xc2\xa0\xe2\x80\x93 Kret\xc4\x97jus (Cr\xc3\xa9teil). Generalin\xc4\x97s tarybos pirmininkas Kristianas Favj\xc4\x97 (Christian Favier) (Pranc\xc5\xabzijos komunist\xc5\xb3 partija)._NEWLINE_Departamente 3 apskritys, 49 kantonai, 2 municipaliniai susivienijimai, 4 aglomeratai ir 40 komun\xc5\xb3. Plotas\xc2\xa0\xe2\x80\x93 245\xc2\xa0km\xc2\xb2. 1999\xc2\xa0m.\xc2\xa0\xe2\x80\x93 1 255 639 gyventojas, 5 125 gyv./km\xc2\xb2.\n_START_SECTION_\nIstorija\n_START_PARAGRAPH_\n\xc4\xaesteigtas 1968\xc2\xa0m. sausio 1 d. pagal 1964\xc2\xa0m. liepos 10 d. \xc4\xafstatym\xc4\x85, patvirtint\xc4\x85 1965\xc2\xa0m. vasario 25 d. dekretu, apjungus 29 buvusio Senos departamento komunas ir 18 Senos ir Uazos departamento komun\xc5\xb3._NEWLINE_\xc4\xaeeina \xc4\xaf Pranc\xc5\xabzijos \xe2\x80\x9eMa\xc5\xbe\xc4\x85j\xc4\x85 kar\xc5\xabn\xc4\x85\xe2\x80\x9c, sostin\xc4\x97s region\xc4\x85, kur\xc4\xaf sudaro Auk\xc5\xa1tutin\xc4\x97 Sena, Sena-Sen Deni ir Marnos sl\xc4\x97nis. Did\xc5\xbei\xc4\x85j\xc4\x85 kar\xc5\xabn\xc4\x85 sudaro Uazos sl\xc4\x97nis, Ivlinas, Esonas bei Sena ir Marna.\n_START_SECTION_\nGeografija\n_START_PARAGRAPH_\nMarnos sl\xc4\x97nio departamentas \xc5\xa1iaur\xc4\x97s rytuose ribojasi su Senos-Sen Deni, rytuose su Senos ir Marnos, pietuose su Esono, vakaruos su Auk\xc5\xa1tutin\xc4\x97s Senos ir \xc5\xa1iaur\xc4\x97s vakaruose su Pary\xc5\xbeiaus departamentais.\n_START_SECTION_\nEkonomika\n_START_PARAGRAPH_\nDepartamente yra Orli oro uostas, pastatytas 1947\xc2\xa0m. J\xc4\xaf kerta automagistral\xc4\x97s A4, A6, A86, gele\xc5\xbeinkelis RER (linijos A, B, C, D ir E), metro 1, 7 ir 8 linijos. Veikia tarptautin\xc4\x97 paroda._NEWLINE_Yra kelios pasaulinio lygio medicinos klinikos, aukt\xc5\xb3j\xc5\xb3 technologij\xc5\xb3 tyrimo institutai, kelios kino studijos. veikia Pary\xc5\xbeiaus XII universitetas, Pary\xc5\xbeiaus urbanistikos institutas.\n_START_SECTION_\nTurizmas\n_START_PARAGRAPH_\nMarnos up\xc4\x97, kuri\xc4\x85 yra apdainav\xc4\x99 \xc5\xbdanas Gabenas, \xc5\xbdanas Dre\xc5\xbeakas, Burvilis, yra viena i\xc5\xa1 patraukliausi\xc5\xb3 vandens turizmui ir i\xc5\xa1kyloms jos pakrant\xc4\x97mis. Veikia Vitri prie Senos \xc5\xa1iuolaikinio meno muziejus. \xc4\xaedomios Vensano pilis, Grosbua pilis, pirmieji pasaulyje ro\xc5\xbeynai._NEWLINE_Departamento vie\xc5\xa1bu\xc4\x8diuose yra 170 keturi\xc5\xb3 \xc5\xbevaig\xc5\xbedu\xc4\x8di\xc5\xb3, 2784\xc2\xa0\xe2\x80\x93 trij\xc5\xb3, 3635\xc2\xa0\xe2\x80\x93 dviej\xc5\xb3 ir 1651 ma\xc5\xbeiau, kaip dviej\xc5\xb3 \xc5\xbevaig\xc5\xbedu\xc4\x8di\xc5\xb3 kambari\xc5\xb3, kuri\xc5\xb3 u\xc5\xbeimtumas 2003\xc2\xa0m. buvo 56\xc2\xa0%.'